**E L Ő T E R J E S Z T É S**

**Szombathely Megyei Jogú Város Közgyűlésének 2017. október 26-i ülésére**

**Javaslat a bárányhimlő elleni védőoltás támogatásáról szóló rendelet megalkotására**

Az Egészségügyi Szakmai Bizottság a 69/2016. (XII.14.) ESzB. számú határozatában a bárányhimlő elleni védőoltási program bevezetését támogatta Szombathely Megyei Jogú Városban.

Szombathely Megyei Jogú Város Közgyűlése a 126/2017. (IV.27.) Kgy. sz. határozatában elviekben támogatta a szóban forgó oltás bevezetését és felkérte a polgármestert és a jegyzőt, hogy az oltási program elindításához szükséges 14 millió forint összegű forrás rendelkezésre állása esetén vizsgálja meg, hogy a bárányhimlő elleni védőoltás önkormányzati oltási programként történő bevezetéséhez milyen normatív szabályrendszer bevezetése indokolt és azt terjessze a Közgyűlés elé.

A bárányhimlő az egyik leggyakoribb fertőző betegség, annak ellenére, hogy védőoltással megelőzhető. A fertőzést nehéz elkerülni, mert a vírus rendkívül ragályos. Magyarországon évente 30-40 ezer bárányhimlős esetet jelentenek, de a valós megbetegedések száma ennek körülbelül a duplája lehet. A bárányhimlő heveny, ragályos, hólyagos kiütésekkel járó, cseppfertőzéssel terjedő vírusfertőzés. A beteg, akár még tünetmentesen, a kiütések megjelenése előtt 1-2 nappal már fertőz. Körülbelül a kéthetes lappangási idő után jelenik meg a láz és olykor az egész testet elborító, napok alatt hólyagossá váló, majd pörkösödő, általában egy hétig tartó kiütés.

A vírus a betegség gyógyulása után a szervezetben marad, a gerincvelői idegdúcokban megbújva és későbbi életkorban, bizonyos faktorok hatására reaktiválódhat, övsömört okozva.

A Házi Gyermekorvosok Egyesületének adatai szerint Magyarországon még mindig több tízezer gyermek betegszik meg évente, 2016. évben 38 ezer érintettet regisztráltak. Világszerte évi 4,2 millió szövődményes fertőzést és 4200 halálesetet okoz a bárányhimlő.

A bárányhimlő járványok a közösségbe járó óvodás korú gyermekeket érintik leggyakrabban. A bárányhimlő 2 adagos védőoltással megelőzhető, amelyet célszerű még a gyermek közösségbe kerülése előtt beadni.

Az Egészségügyi és Közszolgálati Osztály előzetes egyeztetést folytatott a Szombathelyi Egészségügyi és Kulturális GESZ igazgatójával, a Járási Tisztifőorvos Asszonnyal, valamint a szombathelyi házi gyermekorvosokkal, akik egyöntetűen az 1 és 2 év közötti gyermekek oltását javasolják.

A rendelet 2018. július 1. napján lépne hatályba, így a 2016.07.01 – 2017.07.01. közt született (a jelenlegi nyilvántartás alapján 2018. évben 662 fő) szombathelyi állandó lakóhellyel rendelkező gyermekek kaphatnák meg első körben a támogatott oltást, majd ezt követően évente az 1-2 év közötti gyermekek oltására kerül sor.

Közülük kiesnek, akik már átestek a betegségen, de vannak olyan gyermekek is, akik már egy oltásban részesültek.

A fentiekre figyelemmel készített rendelet-tervezet az előterjesztés 1. sz. mellékletét, az indokolás a 2. sz. mellékletét, míg a hatásvizsgálati lap a 3. sz. mellékletét képezi.

A rendelet-tervezet főbb rendelkezései az alábbiak szerint foglalhatók össze:

* Szombathely Megyei Jogú Város Önkormányzata természetbeni juttatásként, térítésmentesen biztosítja a bárányhimlő vírus elleni védőoltás mindkét vakcináját az alábbi feltételek együttes teljesülése esetén:

a) a gyermek 1 – 2 év közötti,

b) a gyermek a kérelem benyújtásának napján a személyi adat – és lakcímnyilvántartás adatai szerint állandó lakóhellyel rendelkezik Szombathely Megyei Jogú Város közigazgatási területén,

c) a gyermek törvényes felügyeletét ellátó képviselője a bárányhimlő vírus elleni védőoltás beadására vonatkozó kérelmet a rendelet szerinti formanyomtatványon benyújtja, továbbá

d) a házi gyermekorvos a bárányhimlő vírus elleni védőoltás beadását javasolja.

* A védőoltás biztosítására irányuló eljárás önkormányzati hatósági ügy, amelyben első fokon a polgármester jár el.
* A bárányhimlő elleni védőoltás vakcináit a gyermek házi gyermekorvosa adja be a fentiek alapján az eljárásban meghozott helyt adó határozat bemutatása mellett, a házi gyermekorvos által meghatározott rendben.

A házi gyermekorvosokkal a bárányhimlő elleni védőoltás beadása tárgyában kötendő megállapodás tervezete az előterjesztés 4. sz. mellékletét képezi. A megállapodás részletesen szabályozza az Önkormányzat, a Szombathelyi Egészségügyi és Kulturális GESZ, a Vas Megyei Kormányhivatal, és a szombathelyi házi gyermekorvosok feladatát a védőoltás beadása kapcsán.

A térítési díj ellenében igénybe vehető egyes egészségügyi szolgáltatások térítési díjáról szóló 284/1997. (XII.23.) Korm. rendelet 2. számú mellékletének 16. pontja értelmében a járványügyi érdekből nem kötelező védőoltással történő immunizálás díja 2.000,- Ft. Előzőekre tekintettel a bárányhimlő elleni védőoltás beadásának díját – a házi gyermekorvosok képviselőivel történt egyeztetést követően – bruttó 1.500, - Ft összegben javasoljuk a megállapodásban meghatározni.

Kérem a Tisztelt Közgyűlést, hogy a rendelet-tervezetet megtárgyalni, a rendeletet megalkotni, továbbá a határozati javaslatot elfogadni szíveskedjék.

**Szombathely, 2017. október „ ”**

/: **Dr. Puskás Tivadar** :/

**HATÁROZATI JAVASLAT**

**………../2017. (X.26.) Kgy. sz. határozat**

1. Szombathely Megyei Jogú Város Közgyűlése a „Javaslat a bárányhimlő elleni védőoltás támogatásáról szóló rendelet megalkotására” című előterjesztést megtárgyalta, és az Önkormányzat, a Szombathelyi Egészségügyi és Kulturális GESZ, a Vas Megyei Kormányhivatal, valamint a szombathelyi házi gyermekorvosok közötti megállapodást az előterjesztés 4. sz. melléklete szerinti tartalommal jóváhagyja.
2. A Közgyűlés elhatározza, hogy az Önkormányzat 2018. évi költségvetésében a bárányhimlő elleni védőoltás fedezetére 14.000.000,- Ft összegű forrást biztosít.
3. A Közgyűlés felhatalmazza a polgármestert és a Szombathelyi Egészségügyi és Kulturális GESZ igazgatóját, hogy a házi gyermekorvosokkal a bárányhimlő elleni védőoltás beadása tárgyában kötendő megállapodást aláírja.

**Felelősök:** Dr. Puskás Tivadar polgármester

Molnár Miklós alpolgármester

(a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal (az 1. pont vonatkozásában)

2017. december 31. (a 2. pont vonatkozásában)